Dr. M.J. du Plessis Gereformeerde Kerk Bellville Datum: 10-10-2004 (oggend)
Vooraf: Psalm 116:1, 4.
Skrifberyming 1-1:3 (SB 24:1)
Skrifberyming 4-2:1, 3 (SB 2:1, 3)
Skriflesing: Matteus 27
Teks: Kategismus Sondag 15. Matteus 27: 31
En nadat hulle Hom bespot het, trek hulle Hom die mantel uit en trek Hom sy klere aan en lei Hom weg om gekruisig te word.
Lukas 24: 26
Moes die Christus nie hierdie dinge ly en in sy heerlikheid ingaan nie?
Jesus se kruisiging is die middelpunt van God se raad. Dit was terselfdertyd die openbaring van die hoogste punt van Jesus se liefde, die einde van ellende vir God se volk en die begin van die ewige verlossing.
Ons gee aandag aan die volgende aspekte rondom die kruisiging:
1. Tot met die kruis
2. Bo die kruis van Jesus Christus
3. Aan die kruis van Christus
Tot met die kruis het Jesus deur 'n lewe gegaan wat nie een van ons wil hê nie. Dit was 'n pad van hartseer en lyding. Nie net liggaamlike lyding of net sielslyding nie: dit was lyding van Jesus se liggaam en siel.
Kom ons kyk eerste na die dinge wat soort van "buite" af op Jesus afgekom het.
Dink aan sy armoedige geboorte.
Dink aan die feit dat Hy wat die God van die verbond is, self ook besny moes word, om as mens die teken van God se genade te ontvang.
Dink aan die feit dat die onoorwinlike God se menseouers met Hom moes vlug Egipteland toe, waar heidene sy ouers moes beskerm teen die uitverkore volk se mense wat sy dood gesoek het.
Hoeveel keer tydens sy aardse lewe het mense Jesus nie misken en gesmaad nie - omdat die duiwel hulle as instrumente gebruik het om Jesus elke oomblik met haat te bestook.
Bo-op dit alles was daar ook nog sy innerlike stryd en pyn. Sy familie wat Hom op 'n stadium verwerp het. Hoeveel keer was Hy nie hartseer oor die ongeloof van sy volk nie? Dink aan die keer toe Hy bewoë geword het en gesê het:
Jerusalem, Jerusalem, jy wat die profete doodmaak en stenig dié wat na jou gestuur is, hoe dikwels wou Ek jou kinders bymekaarmaak net soos ’n hen haar kuikens onder die vlerke bymekaarmaak, en julle wou nie! (Matteus 23:37 AFR53)
Besef u hoe lank voor die kruisiging het die angs wat Hy sou deurmaak oor die toorn van God Hom al gekwel?
Dit was onder andere waaroor Moses en Elia teruggestuur is om met Jesus te praat op die berg.
Dit was waarom Jesus die dag met die vreugdevolle intog op die donkie vir die skares gesê het dat hulle Hom moet volg in sy lyding.
Uiteindelik het Hy die aand net voor hulle Hom gevange geneem het, bloed gesweet van angs.
Wie van ons dink elke dag daaraan dat 'n man geweldige pyn beleef as 'n vriend hom verraai, soos wat Judas Jesus met verraad oorgelewer het om doodgemaak te word?
Uiteindelik het die dissipels Hom verlaat en was Jesus die Verlosser in die hande van mense oorgelewer: heidene en gelowiges wat totaal die geloofspoor verloor het. Laaste van hulle almal het 'n heiden op die regbank Jesus oorgegee om gekruisig te word.
2. Bo die kruis
Bo-kant die kruis was daar 'n brief vasgeslaan. Daarop het die oortreding geskryf gestaan: Dit is Jesus die Koning van die Jode. Paulus skryf in die Galasiërbrief dat dit 'n brief was wat simbool was van elkeen van ons se sondes teen God.
Bo-kant die kruis was daar dus die regverdige toorn en oordeel van God die Here oor ons sondes.
So alleen kon die mense verlos word.
Van die hemele af het die Here sy afkeer oor alle goddeloosheid ten toon gestel in die straf wat oor sy Seun voltrek is.
In hierdie kruisgebeurtenis was daar soveel dinge wat gelyktydig gebeur het.
Dit is waar dat dit enersyds God se straf is wat oor sy Seun voltrek is tot bevryding van al sy uitverkorenes. Ons almal se skuld, sowel as die toorn van die Here is geblus in die bloed van Jesus Christus.
Dit is waaroor dit in die tweede plek gaan: Hierdie kruisiging was ook 'n offerande wat gebring is.
Van die begin af - vir eeue lank - het die Here deur allerhande soorte offers geprofeteer dat daar eendag 'n offer gebring sal word wat die mense vir wie dit gebring word, vir ewig van die verdoemenis van die hel sal verlos.
Hierdie offer van die Here Jesus het die Here se liefde oor ons verwerf, sodat Hy daarna ons barmhartige Vader is.
So het die Here uit die hemel uit neergedaal en as mens kom sterf, sodat die pad terug na die hemel toe weer vir ons oopgemaak is.
Nou wil God ons nie meer straf nie, want Hy het klaar gestraf.
Die lyding van sy Seun het so volkome vir ons sondes betaal dat ons niks meer hoef te vrees nie.
Aan die kruis het Jesus Christus gely. Die Here Jesus se liggaamlike lyding was in Psalm 22:15 ‑ 17 al duidelik voorspel.
En die het so gebeur:
(22:15) Ek is uitgestort soos water; al my beendere raak los; my hart het soos was geword; dit het gesmelt binne-in my ingewande. (22:16) My krag is verdroog soos ‘n potskerf, en my tong kleef aan my verhemelte; en U lê my neer in die stof van die dood. (22:17) Want honde het my omsingel; ‘n bende kwaaddoeners het my omring; hulle het my hande en my voete deurgrawe. (22:18) Al my beendere kan ek tel; húlle kyk, hulle sien met welgevalle op my neer! (22:19) Hulle verdeel my klere onder mekaar en werp die lot oor my gewaad. (Psalms 22:14-18 AFR53)
Die pyn van iemand wat aan die kruishout hang, kan onmiskenbaar gehoor word in hierdie woorde. Afgesien van wat hier beskryf word, dink net aan die volgende liggaamlike lyding wat Hy deurgemaak het:
Hy is met die vuis in die gesig geslaan.
Hy het daar in die son gehang en Hy het geweldig dors geword.
Hy het bloed verloor. Hy het uitgeput geraak van die pyn:
Hy is gegesel, en dan ook nog die penne deur sy hande en bene, en toe hang Hy die hele tyd aan hierdie penne.
Wie van ons sal soveel ononderbroke pyn verduur sonder om ons geloof te verloor?
Dan was daar nog sy sielelyding wat Hy moes verduur.
Nie net van die gelowiges wat Hom verwerp het nie, maar ook die veragting van die mense wat rondom die kruis gestaan het.
Hy het absoluut vernederd daar gehang.
Hy is bespot. Eers net deur sy vervolgers, maar later in sy sterwensoomblikke ook deur een van sy medekruiselinge.
Dit was asof die Satan die kruisdood wou gebruik om aan die mense voor te gee dat Jesus geen God is nie, want Hy sterf dan voor hulle oë. Dis asof hy die spot van die mense en die kruis wou gebruik om alle tekens van Jesus se Middelaarskap en Verlosserskap dood te vee. Hierdie haat was dus deel van Jesus se sielelyding.
Ons maak ook smarte en beproewinge deur, maar dit kom vir 'n heeltemal ander doel oor ons: Ons verlos nie ander mense daarmee van die toorn van God nie.
Die Bybel het verskillende beskrywings vir hierdie verlossingswerk.
Efesiërs 1: 6 sê dat die Here Jesus vir ons die genade van God verwerf het.
2 Korintiërs 5: 21 sê dat ons die geregtigheid van God het a.g.v. die kruis.
Johannes 6: 51 leer dat die gevolg van die kruisiging is dat ons die ewige lewe het.
Ons kan dit so saamvat: Die doel van Jesus se lyding was dat Hy daarmee vir ons wat skuldig en ongehoorsaam is, die genade van God verwerf het. Hy het daarmee die ewige lewe verwerf vir ons wat die dood van die hel verdien vanweë ons sondes.
Ons hoef ons nie te skaam vir die lyde van die Here Jesus nie.
U moet altyd weet en glo dat die lyde van Jesus Christus die deur na die ewige lewe toe vir ons oopmaak.
Ons kan op geen manier gered word nie, behalwe deur die lyde van Jesus Christus. Die lyding van Jesus het ons regsposisie voor God verander ‑ so veel dat ons in die oordeelsoomblik deur God regverdig verklaar gaan word in die verdienste van Jesus Christus, ondanks die feit dat ons die ewige dood verdien.
Kom ons lees HK Sondag 15 saam.
Vraag 37: Wat verstaan jy onder die woordjie: gely?
Antwoord: Dat Christus na liggaam en siel tydens sy hele lewe op aarde, maar veral aan die einde daarvan die toorn van God teen die sonde van die hele menslike geslag gedra het (a). So het Hy met sy lyding as die enigste versoeningsoffer (b) ons liggaam en siel van die ewige verdoemenis verlos (c) en vir ons die genade van God, die geregtigheid en die ewige lewe verwerf (d).
(a)Jes 53:4; 1 Pet 2:24; 3:18; 1 Tim 2:6. (b) Jes 53:10; Ef 5:2; 1 Kor 5:7; 1 Joh 2:2; Rom 3:25; Heb 9:28; 10:14. (c) Gal 3:13; Kol 1:13; Heb 9:12; 1 Pet 1:18, 19. (d) Rom 3:25; 2 Kor 5:21; Joh 3:16; 6:51; Heb 9:15; 10:19.
Vraag 38: Waarom het Hy onder die regter Pontius Pilatus gely?
Antwoord: Sodat Hy onskuldig deur die wêreldlike regter veroordeel sou word (a) en ons daardeur sou bevry van die streng oordeel van God wat oor ons moes kom (b).
(a)Joh 18:38; Matt 27:24; Luk 23:14, 15; Joh 19:4. (b) Ps 69:5; Jes 53:4, 5; 2 Kor 5:21; Gal 3:13.
Vraag 39: Sit daar iets meer in dat Christus juis gekruisig is en nie op 'n ander manier gesterf het nie:
Antwoord: Ja, want daardeur is ek seker dat Hy die vervloeking wat op my gerus het, op Hom geneem het (a), omdat die kruisdood deur God vervloek is (b)
(a)Gal 3:13. (b) Deut 21:23.
Slotpsalm 7:1, 8.
Datum: 10-10-2004 (oggend)